b'\n_START_ARTICLE_\nKazimir IV. Poljski\n_START_SECTION_\nMladost\n_START_PARAGRAPH_\nKazimir se je rodil kot drugi sin v \xc4\x8detrtem zakonu Vladislava II. Jagiela, kralja Poljske in velikega kneza Litve. Njegova mati je bila litovska princesa Zofia Holsza\xc5\x84ska. Ob Kazimirjevem rojstvu je bil njegov o\xc4\x8de star \xc5\xbee preko 75 let. Ker so se o\xc4\x8detu v prvih treh zakonih rojevale same h\xc4\x8derke, je bi Kazimir drugi kandidat za naslednika na prestolu. Kljub temu njegovi vzgoji niso namenjali nobene pozornosti._NEWLINE_O\xc4\x8deta je po smrti (1434) nasledil njegov najstarej\xc5\xa1i sin, desetletni Vladislav III. V njegovem imenu je prevzel vodenje dr\xc5\xbeave glavni o\xc4\x8detov svetovalec, nad\xc5\xa1kof Zbigniew Ole\xc5\x9bnicki. Vsa oblast v kraljevini je pre\xc5\xa1la v roke poljskih magnatov. V Litvi je bil tedaj kraljevi namestnik Jagielov bratranec Sigismund K\xc4\x99stutaitis.\n_START_SECTION_\nLitvanski veliki vojvoda\n_START_PARAGRAPH_\nLeta 1440 si nasprotniki ubili Sigismunda K\xc4\x99stutaitisa. Litovski in poljski velika\xc5\xa1i so se strinjali, naj ga nadomesti trinajstletni Kazimir. Ko pa je ta pri\xc5\xa1el v litvansko glavno mesto Vilno, so ga litvanski magnati brez pristanka Poljakov kronali za velikega kneza Litve in s tem za nekaj \xc4\x8dasa prekinili personalno unijo med Litvo in Poljsko. Litvo je vodil svet veljakov pod vodstvom trakaiskega vojvode Jojasa Go\xc5\xa1tautasa. Kazimir se je nau\xc4\x8dil litov\xc5\xa1\xc4\x8dine in se v\xc5\xbeivel v litovske dvorne obi\xc4\x8daje._NEWLINE_Istega leta je, po smrti \xc4\x8de\xc5\xa1kega, ogrskega in nem\xc5\xa1kega kralja Alberta II., postal Vladislav tudi ogrski kralj. Leta 1444 je vodil kri\xc5\xbearsko vojsko proti Turkom in padel v bitki pri Varni, skupaj z mnogimi ogrskimi in poljskimi plemi\xc4\x8di.\n_START_SECTION_\nPoljski kralj\n_START_PARAGRAPH_\nLeta 1445 so poljski plemi\xc4\x8di Kazimirju ponudili poljski prestol, a ga je Kazimir pod njihovimi pogoji odklonil. Leta 1447 je kon\xc4\x8dno ponudbo sprejel, a brez pogojev. Pravice litvanskega plemstva je izena\xc4\x8dil s pravicami poljske \xc5\xa1lahte, ne glede na vero in narodnost. Litovcem je obljubil, da ne bo sprejemal sklepov brez pristanka sveta njihovih veljakov, da bo \xc5\xa1\xc4\x8ditil meje velike kne\xc5\xbeevine in da ne bo nastavljal Poljakov na slu\xc5\xbebena mesta v Litvi, da bo pokrajina \xc5\xbdemaitija \xc5\xa1e naprej lahko volila svojega "gospodarja"._NEWLINE_Na Poljskem se je osvobodil vpliva kardinala Ole\xc5\x9bnickega (kardinal od leta 1449) in njegove skupine in se oprl na tabor mlaj\xc5\xa1ega srednjega plemstva. Vladal je s pomo\xc4\x8djo kraljevega sveta. Vzel si je pravico nastavljanja \xc5\xa1kofov. Takoj se je pokazalo, da je prestol zasedel sposoben in vztrajen politik, ki je imel v programu obnovitev mo\xc4\x8dne osrednje oblasti in je \xc5\xbeelel v interesu dinastije raz\xc5\xa1iriti vpliv na srednjo in vzhodno Evropo ter povrniti poljski kroni izgubljena ozemlja. To se mu je med petdesetletnim vladanjem v veliki meri tudi posre\xc4\x8dilo.\n_START_SECTION_\nPodreditev Tevtonskega vite\xc5\xa1kega reda\n_START_PARAGRAPH_\nLeta 1454 so predstavniki pruskih mest in plemstva, ki so \xc4\x8dutili vse ve\xc4\x8dji pritisk oblasti tevtonskih vitezov, zaprosili Kazimirja za za\xc5\xa1\xc4\x8dito in dvignili vstajo proti vitezom._NEWLINE_Kazimir je najprej pri poljskem plemstvu dobil pristanek za vojno proti vite\xc5\xa1kemu redu; isto\xc4\x8dasno je dal \xc5\xa1lahti nove privilegije na ra\xc4\x8dun pravic magnatov (nieszawske privilegije): obvezal se je, da jim ne bo nalagal novih davkov in razgla\xc5\xa1al mobilizacije brez pristanka pokrajinskih zborov. Potem je, sklicujo\xc4\x8d se na poljsko pravo, proglasil ozemlje Tevtonskega vite\xc5\xa1kega reda za del Poljske._NEWLINE_Pri\xc5\xa1lo je do vojne z vite\xc5\xa1kim redom, ki je trajala 13 let. Litva v vojni ni sodelovala. Vojna je potekala v mednarodnem okolju, ki ni bilo naklonjeno likvidaciji vite\xc5\xa1ke dr\xc5\xbeave. Vojno je obsodil pape\xc5\xbe. Voja\xc5\xa1ke enote \xc5\xa1lahte, pospolite ruszenie, niso bile dovolj mo\xc4\x8dne, da bi uni\xc4\x8dile vite\xc5\xa1ki red, toda po drugem miru sklenjenem v Torunju (1466) so morali nem\xc5\xa1ki vitezi zahodno polovico svojega ozemlja prepustiti poljski kroni; to ozemlje je odtlej poznano kot Kraljeva Prusija. Veliki mojster vite\xc5\xa1kega reda, kateremu je ostal vzhodni del ozemlja, se je moral pokloniti poljskemu kralju kot njegov vazal.\n_START_SECTION_\nPridobitev \xc4\x8de\xc5\xa1kega in ogrskega kraljevega prestola\n_START_PARAGRAPH_\nPoroka (1454) z Elizabeto Avstrijsko, h\xc4\x8derko umrlega kralja Alberta II. in njegove pokojne \xc5\xbeene Elizabete Luksembur\xc5\xa1ke, je dala Kazimirju mo\xc5\xbenost, da se v imenu svoje \xc5\xbeene poteguje za njuno zapu\xc5\xa1\xc4\x8dino. Kazimir se ni dal pritegniti v katoli\xc5\xa1ko koalicijo proti husitskemu \xc4\x8de\xc5\xa1kemu kralju Juriju Podjebradskemu, kateremu je ogrski kralj Matija Korvin oporekal kraljevi naslov, se z njim bojeval v imenu katolicizma in pri tem zasedel \xc5\xa0lezijo, Lu\xc5\xbeico in Moravsko. Kazimir je dosegel, da je Jurij dolo\xc4\x8dil za svojega naslednika njegovega prvega sina Vladislava. Po Jurijevi smrti je bil tako petnajstletni poljski princ avgusta 1471 v Pragi kronan za \xc4\x8de\xc5\xa1kega kraja Vladislava. V miru pa je lahko zavladal \xc5\xa1ele po sporazumu v Brnu (1479), ki je kon\xc4\x8dal \xc4\x8de\xc5\xa1ko-ogrsko vojno in po katerem sta lahko nosila naziv \xc4\x8de\xc5\xa1kega kralja tako Vladislav kot Matija Korvin. Smrt kralja Korvina (1490) je odprla Vladislavu pot tudi na ogrski prestol, ki mu ga je uspelo zasesti, potem ko se je uveljavil proti kandidatu ogrskega plemstva, svojemu mlaj\xc5\xa1emu bratu Ivanu Albertu. Temu je v uteho dal v upravljanje \xc5\xa0lezijo, ki pa je ostala, tako kakor tudi Moravska, v \xc4\x8de\xc5\xa1kem kraljestvu._NEWLINE_Poljski velika\xc5\xa1i in \xc5\xa1lahta na Kazimirjeva dinasti\xc4\x8dna prizadevanja in uspehe niso gledali naklonjeno; v njih niso videli politi\xc4\x8dnih koristi za Poljsko; prvotno velik ugled kralja je bil mo\xc4\x8dno omajan.\n_START_SECTION_\nOgro\xc5\xbeeni ju\xc5\xbena in vzhodna meja dr\xc5\xbeave\n_START_PARAGRAPH_\nLeta 1484 so Turki zavzeli pristani\xc5\xa1\xc4\x8di Cetatea Alb\xc4\x83 (Belgorod-Dnestrovsky) v ustju Dnjestra in Kilijo v delti Donave, odrezali Poljsko-Litvo od \xc4\x8crnega morja in ji onemogo\xc4\x8dili trgovanje z vzhodom. Vrstili so se napadi Krimskih Tatarov in ostankov Zlate horde, proti koncu Kazimirjeve vladavine pa se je za\xc4\x8dela na litvansko ozemlje \xc5\xa1iriti tudi Moskovska velika kne\xc5\xbeevina. Poljska vojska je proti napadalcem dosegala tudi uspehe; kot odli\xc4\x8den vojskovodja se je izkazal Kazimirjev sin Ivan Albert. Na splo\xc5\xa1no pa je Kazimir gledal na ta dogajanja dokaj ravnodu\xc5\xa1no in ni storil ni\xc4\x8desar, da bi utrdil mejo ali izbolj\xc5\xa1al vojsko.\n_START_SECTION_\nKazimirjeva osebnost\n_START_PARAGRAPH_\nKazimir se je kot mlad vladar v\xc5\xbeivel v litovsko okolje in je vse vladarsko obdobje dajal prednost Litvi pred Poljsko. Bil je izredno enostavnega zna\xc4\x8daja, skromen v privatnem \xc5\xbeivljenju, razumen, spro\xc5\xa1\xc4\x8den do sodelavcev in velikodu\xc5\xa1en do sovra\xc5\xbenikov, strasten lovec. Odlo\xc4\x8den, kadar je \xc5\xa1lo za pravice krone, pri urejanju notranjih zadev dr\xc5\xbeave ni bil mo\xc4\x8dno dejaven. Privilegiji, ki jih je bil prisiljen dati plemstvu, so pri\xc5\xa1li do izraza \xc5\xa1ele po njegovi smrti. O\xc4\x8ditali so mu, da je preve\xc4\x8d pozornosti posve\xc4\x8dal ume\xc5\xa1\xc4\x8danju svojih sinov na najvi\xc5\xa1je polo\xc5\xbeaje. Njegovo vladanje velja za uspe\xc5\xa1no in eno najmirnej\xc5\xa1ih v poljski zgodovini._NEWLINE_Poljska-Litva je med njegovim dolgim vladanjem dosegla izreden kulturni napredek, prenovljena in pove\xc4\x8dana je bila krakovska univerza. _NEWLINE_Pokopan je v katedrali krakovskega Vavla._NEWLINE_Kazimirja IV. Andreja je na poljskem prestolu nasledil sin Ivan Albert.'